Diari Oficial de la Generalitat Valenciana


Sumari del DOGV 4890, del 24-11-2004 (2004/11162)

RESOLUCIÓ de 27 d'octubre de 2004, de la Direcció General de l'Esport, per la qual es concedix l'exempció de l'obligació de complir els nivells màxims acústics de pertorbació a Circuito del Motor y Promoción Deportiva, SA, al Circuit de la Comunitat Valenciana Ricardo Tormo.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4890

Data del DOGV
:   24-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11019


Data del document
:   27-10-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * empresa pública
    * contaminació acústica
    * espectacle esportiu
    * soroll
    * nivell sonor

RESOLUCIÓ de 27 d'octubre de 2004, de la Direcció General de l'Esport, per la qual es concedix l'exempció de l'obligació de complir els nivells màxims acústics de pertorbació a Circuito del Motor y Promoción Deportiva, SA, al Circuit de la Comunitat Valenciana Ricardo Tormo. [2004/F11593]
  
Vist l'escrit de sol·licitud d'exempció d'aplicació dels nivells màxims de pertorbació presentat per la mercantil Circuito del Motor y Promoción Deportiva, SA.
  
Antecedents de fet
  
Primer
  
En data 11 de març de 2004 se sol·licita per part de Circuito del Motor y Promoción Deportiva, SA, davant d'esta secretaria autonòmica de l'Esport de la Conselleria de Cultura, Educació i Esport, l'excepció d'aplicació dels nivells màxims legals de pertorbació per sorolls del Circuit de la Comunitat Valenciana Ricardo Tormo (d'ara endavant circuit). La sol·licitud es justifica en consideració al que disposa la disposició addicional primera de la Llei 7/2002, de 3 de desembre, de la Generalitat Valenciana, de Protecció de la Contaminació Acústica (d'ara endavant, Llei 7/2002), atesa la naturalesa singular de l'activitat exercida a les instal·lacions, incardinant-la dins dels casos excepcionals que en esta es preveuen.
  
A l'efecte de sol·licitar la dita excepcionalitat es va aportar un estudi tècnic detallat realitzat per l'empresa Acusttel, Acústica i Telecomunicacions Enginyeria Acústica.
  
Segon
  
La dita sol·licitud, junt amb el mencionat estudi tècnic, va ser objecte de remissió, en data 27 de maig de 2004, a la Direcció General de Qualitat Ambiental de la Conselleria de Territori i Habitatge, sol·licitant l'emissió del corresponent informe tècnic previ a la concessió de l'excepcionalitat.
  
Tercer
  
La Direcció General de Qualitat Ambiental es va pronunciar, a la vista de la documentació aportada, per mitjà de l'informe tècnic de data 6 de setembre de 2004.
  
L'informe tècnic emés per la Direcció General de Qualitat Ambiental indica, quant als actes esportius especials, el següent:
  
 «D'acord amb el que disposa l'apartat primer de la disposició addicional primera de la Llei 7/2002, serà l'autoritat competent, per raó de la matèria, qui eximisca amb caràcter temporal de l'obligació de complir els nivells màxims en el cas d'actes esportius especials com la celebració de competicions, atés que la gran afluència de públic, l'ús de la megafonia, els helicòpters, així com altres focus sorollosos normalment no presents i no considerats en l'estudi tècnic presentat sobre això incrementaran els nivells d'emissió sonora generats al circuit.»
  
En relació amb l'activitat diària del circuit, es manifesta en el sentit següent:
  
«Respecte de l'activitat diària del circuit i basant-se en les actuacions de millora proposades, comprovada la seua viabilitat tècnica i econòmica, s'informa que no hi ha inconvenient en el fet que l'autoritat competent, per raó de la matèria, aplique el supòsit previst en l'apartat tercer de la disposició addicional primera de la Llei 7/2002.»
  
Quart
  
A la vista de l'informe tècnic de la Direcció General de Qualitat Ambiental, el director general de l'entitat que gestiona el circuit, Circuito del Motor y Promoción Deportiva, SA, es va sol·licitar, per mitjà d'escrit de data 20 de setembre de 2004, davant de la Secretaria Autonòmica de l'Esport, l'exempció de l'aplicació dels nivells màxims legals de pertorbació al circuit.
  
Fonaments jurídics
  
Primer
  
La Llei 7/2002, exclou en determinats supòsits de naturalesa singular, l'aplicació dels nivells màxims de pertorbació generada per sorolls que es fixen en l'esmentat text legal. Concretament, la seua disposició addicional primera, apartat tercer, establix:
  
«En casos excepcionals, quan la regulació vigent no ho considere de manera expressa, l'autoritat competent per raó de la matèria a què pertany la font generadora de soroll o vibracions, amb un informe previ de la conselleria competent en medi ambient, podrà exceptuar l'aplicació dels nivells màxims de pertorbació a tot o part d'un projecte determinat, i podrà establir altres nivells màxims específics, sempre que es garantisca la millor tecnologia disponible.»
  
Igualment, l'apartat primer de la mateixa norma disposa:
  
«L'autoritat competent, per raó de la matèria a què pertanga la font generadora del soroll o vibracions podrà eximir, amb caràcter temporal, del compliment dels nivells de pertorbació màxims fixats en la present llei en determinats actes de caràcter oficial, cultural, festiu, religiosos i altres d'anàlegs.»
  
Segon
  
Les activitats esportives que tenen lloc al circuit gaudixen d'una especial singularitat i s'incorporen dins dels casos excepcionals a què el precepte legal reproduït es referix. No ha d'oblidar-se que constituïx una instal·lació de gran rellevància per a la Comunitat Valenciana, amb transcendència nacional i internacional. La seua implantació ha comportat la generació de nivells de soroll propis de les activitats que es duen a terme al circuit, diferenciant-se entre aquells esdeveniments culturals i esportius de gran transcendència, especialment el desenvolupament dels grans premis, i les activitats diàries que en este es practiquen.
  
Tercer
  
L'informe tècnic emés per la Direcció General de Qualitat Ambiental, exigit com a requisit previ per a l'obtenció de l'excepcionalitat de l'aplicació dels nivells màxims de pertorbació per la disposició addicional primera, apartat tercer, de la Llei 7/2002, ha sigut emés en sentit favorable a esta després de comprovar la viabilitat tècnica i econòmica de les actuacions de millora proposades per l'entitat gestora del circuit.
  
Quart
  
L'autoritat competent, per raó de la matèria a què pertany la font generadora del soroll, és la Secretaria Autonòmica de l'Esport, de conformitat amb el que disposa l'article 19 en relació amb el 20 del Decret 183/2004, d'1 d'octubre de 2004, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, la qual «...exercirà les funcions previstes en l'article 74 del Govern Valencià i, en particular, dirigirà i coordinarà la Direcció General de l'Esport...». A la Direcció General de l'Esport, d'acord amb l'article 76 de la Llei del Govern Valencià, li competix coordinar amb la societat Circuito del Motor y Promoción Deportiva, SA, la gestió d'aquells aspectes que la vinculen amb la Generalitat Valenciana.
  
Per tot això, i en virtut d'això, resolc:
  
Primer
  
Eximir el Circuit de Velocitat de la Comunitat Valenciana Ricardo Tormo de l'obligació de complir els nivells màxims de soroll establits en la Llei 7/2002:
  
- Amb caràcter temporal, en el cas d'actes de caràcter oficial, cultural, festiu, esportiu i anàlegs, d'acord amb el que disposa la disposició addicional primera, apartat primer, de la Llei 7/2002.
  
- De manera permanent per a l'activitat diària del circuit, d'acord amb el que disposa la disposició addicional primera, apartat tercer de la Llei 7/2002.
  
Segon
  
Contra este acte, que posa fi a la via administrativa, els interessats podran interposar recurs d'alçada davant del secretari autonòmic d'Esport, en el termini d'un mes, a comptar de l'endemà de la seua publicació en el Diari Oficial de la Generalitat Valenciana.
  
Així mateix, l'Ajuntament de Cheste podrà interposar recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la seua notificació.